Document ID: 31990D0209

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Απριλίου 1990
περί απαλλαγής των κρατών μελών από την υποχρέωση εφαρμογής σε ορισμένα είδη των διατάξεων της οδηγίας 70/458/ΕΟΚ του Συμβουλίου περί της εμπορίας σπόρων προς σπορά κηπευτικών, περί τροποποιήσεως των αποφάσεων 73/122/ΕΟΚ και 74/358/ΕΟΚ και περί καταργήσεως της αποφάσεως 74/363/ΕΟΚ
(90/209/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/458/ΕΟΚ του Συμβουλίου της 29ης Σεπτεμβρίου 1970 περί της εμπορίας σπόρων προς σπορά κηπευτικών (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 42 στοιχείο α),
τις αιτήσεις που υπέβαλαν τα κράτη μέλη,
Εκτιμώντας:
ότι, σύμφωνα με το άρθρο 42 στοιχείο α) της οδηγίας 70/458/ΕΟΚ, όσον αφορά τα σπαράγγια, τα ραδίκια witloof (σικόν) και τα πλατύφυλλα ραδίκια (ιταλικά ραδίκια), ένα κράτος μέλος μπορεί, μετά από αίτησή του, να απαλλαγεί πλήρως ή εν μέρει από την εφαρμογή των διατάξεων της εν λόγω οδηγίας, εκτός εάν τούτο αντιβαίνει προς τις διατάξεις του άρθρου 16 παράγραφος 1 και του άρθρου 30 παράγραφος 1 αυτής·
ότι, λαμβάνοντας υπόψη τις αιτήσεις που υπέβαλαν τα διάφορα κράτη μέλη, είναι, ως εκ τούτου, σκόπιμο να απαλλαγούν με ή χωρίς χρονικό περιορισμό, από την υποχρέωση εφαρμογής στα προαναφερθέντα είδη αυτά, των διατάξεων της οδηγίας 70/458/ΕΟΚ για την κατάρτιση των εθνικών καταλόγων των ποικιλιών, ή των διατάξεων της εν λόγω οδηγίας για την πιστοποίηση και τον έλεγχο των σπόρων, ή σε ορισμένες περιπτώσεις, όλων των διατάξεων της οδηγίας αυτής, με εξαίρεση, σε όλες τις περιπτώσεις, του άρθρου 16 παράγραφος 1 και του άρθρου 30 παράγραφος 1·
ότι η παρούσα απόφαση αντικαθιστά όλες τις προηγούμενες αποφάσεις περί απαλλαγής για τα είδη αυτά· ότι πρέπει, συνεπώς, να τροποποιηθούν ανάλογα οι αποφάσεις της Επιτροπής 73/122/ΕΟΚ (3) και 74/358/ΕΟΚ (4), με τις οποίες δόθηκε η δυνατότητα απαλλαγής αντίστοιχα στη Γερμανία, το Λουξεμβούργο και την Ιρλανδία, και να καταργηθεί η απόφαση 74/363/ΕΟΚ της Επιτροπής (5) με την οποία δόθηκε δυνατότητα απαλλαγής στο Ηνωμένο Βασίλειο·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Κηπευτικών και Δασικών Φυτών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Όσον αφορά το Asparagus officinallis L. - σπαράγγια, τα κράτη μέλη που αναφέρονται στην στήλη 1 του μέρους Ι του παραρτήματος απαλλάσσονται από την υποχρέωση εφαρμογής των διατάξεων της οδηγίας 70/458/ΕΟΚ που αναφέρονται στην στήλη 2 για την περίοδο που αναφέρεται στην στήλη 3.
2. Όσον αφορά το Cichorium intybus L. (partim) - ραδίκια witloof (σικόν), τα κράτη μέλη που αναφέρονται στη στήλη 1 του μέρους ΙΙ του παραρτήματος απαλλάσσονται από την υποχρέωση εφαρμογής των διατάξεων της οδηγίας 70/458/ΕΟΚ που αναφέρονται στη στήλη 2 για την περίοδο που αναφέρεται στη στήλη 3.
3. Όσον αφορά το Cichorium intybus L. (partim) - πλατύφυλλα ραδίκια (ιταλικό ραδίκι), τα κράτη μέλη που αναφέρονται στη στήλη 1 του μέρους ΙΙΙ του παραρτήματος απαλλάσσονται από την υποχρέωση εφαρμογής των διατάξεων της οδηγίας 70/458/ΕΟΚ που αναφέρονται στη στήλη 2 για την περίοδο που αναφέρεται στη στήλη 3.
Άρθρο 2
Το άρθρο 1 της απόφασης 73/122/ΕΟΚ τροποποιείται ως εξής:
1. στην παράγραφο 1, τα στοιχεία β) και ε) διαγράφονται,
2. στην παράγραφο 2, τα στοιχεία β) και ζ) διαγράφονται.
Άρθρο 3
Στο άρθρο 1 της απόφασης 74/358/ΕΟΚ, το στοιχείο β) διαγράφεται.
Άρθρο 4
Η απόφαση 74/363/ΕΟΚ καταργείται.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 19 Απριλίου 1990.

Labels: 3
17
6